【明報專訊】中國和平統一促進會香港總會理事長盧文端噚日喺本報觀點版撰文,指垃圾徵費當年「由激進反對派提出」,建議政府考慮擱置。立法會新界北議員張欣宇就喺facebook不點名回應,指出垃圾徵費最初由董建華政府提出,之後多屆政府均有推動。網上亦有多名網民指出,垃圾徵費法例於2021年係獲建制派支持下通過。
網民溫提:建制全投支持票通過
張欣宇噚日喺fb發文,認為「事實還事實」,指垃圾徵費最早於2005年由董建華政府提出,於曾蔭權、梁振英任內曾諮詢公眾,到上屆政府向立法會提交法案。張欣宇仲特別提到,立法會於2021年以37票贊成通過垃圾徵費法案,當中逾20人仍為現任議員,更有兩人𠵱家做咗官員,即副律政司長張國鈞同埋民青局長麥美娟。
時任副環境局長陸恭蕙亦同有線新聞講,事實查核好重要,話呢個唔係反對派提出嚟「搞亂香港」嘅政策,稱政府喺2013年發表《香港資源循環藍圖》提出實施垃圾收費,佢同時任局長黃錦星及環保署有份撰寫,係反映政府嘅推行意願。
翻查資料,2021年立法會通過垃圾徵費法例時民主派議員已經總辭,有37名建制派議員都投贊成票,唯一投反對票嘅議員係熱血公民鄭松泰。唔少網民討論,有人留言反問「咁建制派又投贊成票?」,亦有人話「當年環境(運輸及工務)局局長廖秀冬話要收架喎!佢係反對派?」